Riigiarhivaar

Riigiarhivaar on Rahvusarhiivi peadirektor. Riigiarhivaari ametiaeg kestab viis aastat. Alates 2000. aasta lõpust on Eesti riigiarhivaar Priit Pirsko. Riigiarhivaarile alluvad vahetult Rahvusarhiivi Tartu kogumisosakond, Tartu säilitusosakond ja Tartu kasutusosakond. Riigiarhivaaril on üks asetäitja, kes töötab Tallinnas ja kellele alluvad vahetult Rahvusarhiivi Tallinna kogumisosakond ning Tallinna säilitus- ja kasutusosakond. Riigiarhivaar: korraldab Rahvusarhiivi tegevust ning otsustab sellega seotud küsimusi; esindab Rahvusarhiivi või annab selleks vastava volituse ametnikule või töötajale Rahvusarhiivi esindamiseks; vastutab riigivara säilimise ja heaperemeheliku kasutamise eest ning otsustab Rahvusarhiivi valduses oleva riigivaraga seotud küsimusi kooskõlas seadusega või annab selleks vastava volituse ametnikule või töötajale; otsustab riigihangete teostamise Rahvusarhiivi ülesannete täitmiseks vajamineva vara hankimiseks ja teenuste tellimiseks; vastutab Rahvusarhiivi tegevust korraldavate õigusaktide täpse ja otstarbeka täitmise eest; annab Rahvusarhiivi tegevusest aru valdkonna eest vastutavale ministrile; teostab teenistuslikku järelevalvet seadusega ettenähtud korras Rahvusarhiivi ametnike ja töötajate aktide ja toimingute üle; nimetab ametikohale ja vabastab ametikohalt Rahvusarhiivi koosseisu kuuluvad ametnikud; sõlmib, muudab ning lõpetab töölepingud ja muud võlaõiguslikud lepingud teiste isikutega või annab selleks vastava volituse ametnikule; algatab distsiplinaarmenetluse ja määrab Rahvusarhiivi ametnikele distsiplinaarkaristusi ning teeb töötajatele töölepingu ülesütlemise hoiatusi; saadab ametnikke ja töötajaid välislähetusse; viib läbi talle vahetult alluvate ametnikega arengu- ja hindamisvestlused; kinnitab Rahvusarhiivi töökorralduse reeglid, asjaajamiskorra, raamatupidamise sise-eeskirja, struktuuriüksuste põhimäärused ning teised Rahvusarhiivi juhtimiseks ja tegevuse korraldamiseks vajalikud õigusaktid; kinnitab ametnike ametijuhendid või annab selleks vastava volituse struktuuriüksuse juhile; teeb valdkonna eest vastutavale ministrile ettepaneku Rahvusarhiivi põhimääruse, struktuuri või koosseisude muutmiseks, kui valdkonna eest vastutav minister ei ole volitanud Rahvusarhiivi teenistuskohtade koosseisu kehtestama riigiarhivaari; esitab valdkonna eest vastutavale ministrile ettepaneku Rahvusarhiivi tulude ja kulude aastaeelarve eelnõu, vajaduse korral lisaeelarve eelnõu kohta ning eelarve täitmise aastaaruande; valvab eelarve täpse ja otstarbeka täitmise üle, teeb vajaduse korral ettekirjutusi eelarvevahendite kasutamiseks; otsustab arhivaalilt arhiiviväärtuse äravõtmise; pikendab põhjendatud juhtudel arhivaalide Rahvusarhiivi üleandmise tähtaega; annab avalikku ülesannet täitvale asutusele või isikule käesoleva määruse § 10 punktis 8 märgitud ettepaneku mittetäitmisel puuduse kõrvaldamiseks korralduse, mille täitmine on kohustuslik; moodustab komisjone ja töörühmi, kaasates nende töösse riigi- ja kohalike omavalitsuste asutuste ametnikke ning töötajaid ja teisi asjatundjaid; korraldab Rahvusarhiivi sisekontrolli; täidab teisi seadusega või seaduse alusel talle pandud või valdkonna eest vastutava ministri või Haridus- ja Teadusministeeriumi kantsleri antud ülesandeid. Riigiarhivaari ametikohal jätkab Priit Pirsko. Rahvusarhiivi veebisait. Rahvusarhiivi põhimäärus. RT I, 29.03.2019, 6.